Assessering, Maak 'n kissie van klei, By OpenStax (Page 3/3) | Jobilize
2.3 Maak 'n kissie van klei (Page 3/3)
Deesdae word klei en sand meestal in 'n droogoond gevuur nadat keramiek voorwerpe soos breekware (borde, koppies, pierings) daarvan gemaak is. Keramiekvoorwerpe word nie net vir voedselvoorbereiding gebruik nie, maar ook in die boukuns.
Klei is 'n voorbeeld van 'n natuurlike stof, dit wil sê 'n grondstof wat deur die natuur voorsien word, en het 'n minerale oorsprong. Natuurlike stowwe kan ook 'n plantaardige oorsprong, byvoorbeeld katoen, en 'n dierlike oorsprong, byvoorbeeld wol of sy, hê.
Wanneer klei in die son gebak word om droog te word, staan dit as erdewerk bekend. Lank gelede het die mense wat in warm lande gewoon het, die potte in die son laat bak. In kouer lande is die erdewerk in 'n houtvuur gebak.
Besoek 'n steenmakery of 'n pottebakkery in julle omgewing. Beskryf dan met behulp van 'n vloeidiagram die proses wat die klei deurgaan vanaf die natuurlike stof tot sy uiteindelik verwerkte vorm.
Skryf elke nuwe aktiwiteit van die proses in 'n aparte blok en sorg dat die aktiwiteite so in 'n logiese volgorde gerangskik is. Raadpleeg 'n geskikte naslaanbron, indien 'n besoek aan 'n steenmakery of pottebakkery onmoontlik is.
Pottebakkery is 'n tradisionele aktiwiteit van die inheemse volkere van Afrika.
Raadpleeg enige naslaanbron en skryf 'n paragraaf oor enige interessanthede omtrent hierdie tradisie, bv. watter rol hierdie tradisie in hul ekonomiese en kulturele lewe gespeel het en watter rol dit vandag nog speel.
Wat is ander se opinie oor jou houer? Vra ten minste vyf mense om hul eerlike opinie van jou houer te gee. Die mense mag nie jou klasmaats wees nie en drie mense moet volwassenes wees. Hulle kan hul kommentaar hier onder invul.
Wat dink jy van bogenoemde persone se kommentaar? Hoe laat dit jou voel?
Stal julle houers in die skool se voorportaal uit. Skryf jou naam, van en klasseksie duidelik in drukskrif op 'n kaartjie en plaas dit by jou houer. Dalk bestel die skoolhoof 'n juweelkissie vir sy vrou by jou!